Тиалфавит адыгабзэм имэкъэ пчъагъэ икъоу къымыгъэлъагъоми, ащ зэхъокIыныгъэ инхэр фэпшIынхэу ищыкIагъэп. Шъыпкъэ, адыгэ алфавитым тамыгъитIу-щыкIэ къэтыгъэ хьарыфхэр мымакIэу зэрэхэтым тхэкIэ-еджакIэр къызэригъэхьылъэрэр джы къызнэсыгъэми кIэзгъэтхъыхэрэр щыIэх. Ахэмэ тамыгъабэ хъурэ хьарыфхэр зэкIэ зы тамыгъэ шIыгъэнхэ фаеу къагъэуцу. Ащ къикIрэр алфавитыкIэ зэхэгъэуцогъэныр ары. Ау ащ фэдэ Iофыр зэшIохыгъошIоп, ар къиныгъуабэмэ япхыгъ. АпэрэмкIэ, кIэлэцIыкIухэм зэфэшъхьаф алфавититIум (адыгэ ыкIи урыс алфавитхэм) язэгъэшIэн лъэшэу хьылъэ къафэхъущт (ащ къыхэбгъэхъожьын фае IэкIыб къэралыбзэ алфавит горэ зэрэзэрагъэшIэри). ЯтIонэрэмкIэ, зэфэмыдэ алфавититIум зэфэшъхьаф техникэ лъапсэхэри ящыкIагъэх, нэмыкIэу къэпIон хъумэ, адыгэ тхыгъэхэр зэрахаутырэ Iэмэ-псымэхэр шъхьафэу уиIэнхэ фаеу хъущт. ЯщэнэрэмкIэ, тхылъэу, гущыIалъэу, учебникэу къыдэкIыгъэу тиIэр зэкIэ икIэрыкIэу къытебдзэжьын фае. ЯплIэнэрэмкIэ, ащ фэдэ алфавитыр ябгъэшIэжьын фае. Арышъ, а зэпстэур зэпрыгъэзэжьыгъэныр ищыкIагъэу щытмэ къэгъэшъыпкъэгъуае мэхъу.